CELEX: 52021PC0053
Language: el
Date: 2021-02-11
Title: Πρόταση EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ με την οποία επιτρέπεται στο Ηνωμένο Βασίλειο όσον αφορά τη Βόρεια Ιρλανδία να εφαρμόσει ειδικό μέτρο παρέκκλισης από τα άρθρα 16 και 168 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 11.2.2021
            COM(2021) 53 final
            2021/0030(NLE)
            Πρόταση
            EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ 
            με την οποία επιτρέπεται στο Ηνωμένο Βασίλειο όσον αφορά τη Βόρεια Ιρλανδία να εφαρμόσει ειδικό μέτρο παρέκκλισης από τα άρθρα 16 και 168 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               
                  Σύμφωνα με το άρθρο 395 παράγραφος 1 της οδηγίας 2006/112/ΕΚ, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (στο εξής: οδηγία ΦΠΑ
                     1
                  ), το Συμβούλιο, αποφασίζοντας ομόφωνα έπειτα από πρόταση της Επιτροπής, μπορεί να επιτρέπει σε κάθε κράτος μέλος να εφαρμόζει ειδικά μέτρα παρέκκλισης από τις διατάξεις της εν λόγω οδηγίας, για λόγους απλούστευσης των διαδικασιών επιβολής του ΦΠΑ ή πρόληψης ορισμένων τύπων φοροδιαφυγής ή φοροαποφυγής.
               
            
            
               Το Ηνωμένο Βασίλειο αποχώρησε από την Ευρωπαϊκή Ένωση (ΕΕ) στις 31 Ιανουαρίου 2020. Με βάση τη συμφωνία αποχώρησης
                  2
               , θεωρείται πλέον τρίτη χώρα για την ΕΕ.
            
            
               Από την 1η Ιανουαρίου 2021, η νομοθεσία της ΕΕ για τον ΦΠΑ δεν εφαρμόζεται πλέον στο Ηνωμένο Βασίλειο. Ωστόσο, βάσει του πρωτοκόλλου για τις Ιρλανδία/Βόρεια Ιρλανδία
                  3
                (στο εξής: πρωτόκολλο), το οποίο αποτελεί μέρος της συμφωνίας αποχώρησης, η Βόρεια Ιρλανδία εξακολουθεί να υπάγεται στη νομοθεσία της ΕΕ για τον ΦΠΑ όσον αφορά τα εμπορεύματα, με σκοπό την αποφυγή σκληρών συνόρων μεταξύ Ιρλανδίας και Βόρειας Ιρλανδίας. Αντίθετα, όσον αφορά την παροχή υπηρεσιών, η Βόρεια Ιρλανδία μαζί με το υπόλοιπο Ηνωμένο Βασίλειο θεωρείται ότι βρίσκονται εκτός ΕΕ.
            
            
               Αυτό οδηγεί αναπόφευκτα στην εφαρμογή διπλού ή μεικτού συστήματος ΦΠΑ στη Βόρεια Ιρλανδία, σύμφωνα με το οποίο, ενώ οι παραδόσεις, οι ενδοκοινοτικές αποκτήσεις αγαθών και οι εισαγωγές αγαθών που βρίσκονται στη Βόρεια Ιρλανδία υπόκεινται στους εναρμονισμένους κανόνες της ΕΕ, με βάση τους κανόνες σχετικά με τον τόπο των φορολογητέων πράξεων που ορίζονται στον τίτλο V της οδηγίας ΦΠΑ, οι παροχές υπηρεσιών στο ίδιο έδαφος δεν υπόκεινται στο σύστημα ΦΠΑ της ΕΕ.
            
            
               
                  Ως εκ τούτου, για να συνεχιστεί να εφαρμόζεται στη Βόρεια Ιρλανδία ειδικό καθεστώς ΦΠΑ, το οποίο προβλέπει κατ’ αποκοπή μέτρα όσον αφορά τον μη εκπεστέο φόρο προστιθέμενης αξίας που επιβαρύνει τις δαπάνες για καύσιμα των εταιρικών αυτοκινήτων, τα οποία παρεκκλίνουν από τους γενικούς κανόνες που καθορίζονται στην οδηγία ΦΠΑ, είναι αναγκαία η χορήγηση παρέκκλισης σύμφωνα με το άρθρο 395 παράγραφος 1 της οδηγίας ΦΠΑ.
               
            
            
               Με επιστολή που καταχωρίστηκε στην Επιτροπή στις 27 Νοεμβρίου 2020, το Ηνωμένο Βασίλειο ζήτησε την άδεια να συνεχίσει την εφαρμογή μέτρου παρέκκλισης από τα άρθρα 16 και 168 της οδηγίας ΦΠΑ. Σύμφωνα με το άρθρο 395 παράγραφος 2 της οδηγίας ΦΠΑ, με επιστολή της 10ης Δεκεμβρίου 2020, η Επιτροπή ενημέρωσε τα κράτη μέλη σχετικά με το αίτημα του Ηνωμένου Βασιλείου. Με επιστολή της 11ης Δεκεμβρίου 2020, η Επιτροπή γνωστοποίησε στο Ηνωμένο Βασίλειο ότι διέθετε όλες τις απαραίτητες πληροφορίες για την αξιολόγηση του αιτήματος.
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               Στο άρθρο 168 της οδηγίας ΦΠΑ προβλέπεται ότι ο υποκείμενος στον φόρο έχει δικαίωμα έκπτωσης του ΦΠΑ που επιβάλλεται σε αγορές που πραγματοποιούνται για τις ανάγκες των φορολογούμενων πράξεών του. Σύμφωνα με το άρθρο 16 της ίδιας οδηγίας εξομοιώνεται με παράδοση αγαθών εξ επαχθούς αιτίας η ανάληψη από τον υποκείμενο στον φόρο αγαθού της επιχείρησής του, προκειμένου να το χρησιμοποιήσει για ίδιες ανάγκες ή για ανάγκες του προσωπικού του, όταν το αγαθό αυτό ή τα συστατικά του στοιχεία δημιούργησαν δικαίωμα ολικής ή μερικής έκπτωσης από τον ΦΠΑ. Το σύστημα αυτό επιτρέπει την ανάκτηση του αρχικώς εκπεσθέντος ΦΠΑ όσον αφορά την ιδιωτική χρήση.
            
            
               Στην περίπτωση των εταιρικών αυτοκινήτων που χρησιμοποιούνται εν μέρει για ιδιωτικούς (μη επαγγελματικούς) σκοπούς, είναι συχνά δύσκολο να υπολογιστούν και να φορολογηθούν οι δαπάνες που αφορούν την ιδιωτική χρήση σύμφωνα με τους προαναφερθέντες κανόνες.
            
            
               Σε αυτό το πλαίσιο, το Ηνωμένο Βασίλειο εφάρμοσε ειδικό καθεστώς κατ’ αποκοπή φορολόγησης της ιδιωτικής χρήσης εταιρικών αυτοκινήτων, με βάση τον κυβισμό και τον τύπο καυσίμου του αυτοκινήτου, το οποίο εγκρίθηκε με την απόφαση 86/356/ΕΟΚ του Συμβουλίου, της 21ης Ιουλίου 1986, που επιτρέπει στο Ηνωμένο Βασίλειο να εφαρμόζει μέτρα για τον κατ’ αποκοπή καθορισμό του μη εκπεστέου φόρου προστιθέμενης αξίας που επιβαρύνει τα έξοδα για καύσιμα των οχημάτων επιχειρήσεων
                  4
               .
            
            
               Η αρχική παρέκκλιση καταργήθηκε και αντικαταστάθηκε από την απόφαση 2006/659/ΕΚ του Συμβουλίου, της 25ης Σεπτεμβρίου 2006, που επιτρέπει στο Ηνωμένο Βασίλειο να εφαρμόσει ειδικό μέτρο παρέκκλισης από το άρθρο 5 παράγραφος 6 και το άρθρο 11A παράγραφος 1 στοιχείο β) της οδηγίας 77/388/ΕΟΚ περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών
                  5
               , με την εισαγωγή κατ’ αποκοπή φορολόγησης της ιδιωτικής χρήσης βάσει του επιπέδου των εκπομπών CO2 των αυτοκινήτων. Η τελευταία απόφαση του Συμβουλίου αντικαταστάθηκε με τη σειρά της από την εκτελεστική απόφαση (ΕΕ) 2015/2109 του Συμβουλίου, της 17ης Νοεμβρίου 2015
                  6
               , η οποία έληξε στις 31 Δεκεμβρίου 2018. Με την εκτελεστική απόφαση (ΕΕ) 2018/1918 του Συμβουλίου, της 4ης Δεκεμβρίου 2018
                  7
               , χορηγήθηκε περαιτέρω παράταση του μέτρου, έως τις 31 Δεκεμβρίου 2020.
            
            
               Το καθεστώς βασίζεται στο γεγονός ότι υπάρχει άμεση σχέση μεταξύ των εκπομπών και των ποσοτήτων καυσίμων που καταναλώνονται, καθώς οι υψηλότερες εκπομπές αντιστοιχούν σε μεγαλύτερη κατανάλωση καυσίμων. Με βάση τα εν λόγω επίπεδα εκπομπών υπολογίζεται η κατανάλωση καυσίμου ανά χιλιόμετρο και στη συνέχεια η τιμή αυτή συνδυάζεται με τον μέσο αριθμό χιλιομέτρων που διανύονται για ιδιωτικούς σκοπούς, ο οποίος καθορίζεται βάσει των άμεσων φορολογικών στοιχείων και της λιανικής τιμής των καυσίμων κίνησης. Αυτό οδηγεί σε επιβάρυνση για ιδιωτική χρήση η οποία αντιστοιχεί στο ποσό του οφειλόμενου ΦΠΑ για την ιδιωτική χρήση του οχήματος. Το σύστημα είναι προαιρετικό για τους υποκείμενους στον φόρο, οι οποίοι μπορούν να επιλέγουν να μην ανακτούν τον ΦΠΑ επί των καυσίμων. Εναλλακτικά, μπορούν να τηρούν λεπτομερή στοιχεία σχετικά με τα διανυθέντα χιλιόμετρα, ώστε να τα παρέχουν ως αποδεικτικά στοιχεία και να τεκμηριώνουν τον υπολογισμό των χιλιομέτρων που διανύουν για ιδιωτικούς σκοπούς.
            
            
               Το Ηνωμένο Βασίλειο συμπεριέλαβε στο αίτημά του επεξήγηση σχετικά με τη λειτουργία του μέτρου παρέκκλισης. Σύμφωνα με το Ηνωμένο Βασίλειο, το σύστημα αυτό έχει αποδειχθεί ακριβές και συνεπάγεται σημαντική απλούστευση, τόσο για τις επιχειρήσεις όσο και για τη φορολογική διοίκηση. Το Ηνωμένο Βασίλειο υποστηρίζει επίσης ότι παρέχει στους υποκείμενους στον φόρο ασφάλεια δικαίου χάρη σε μια απλουστευμένη μέθοδο η οποία μπορεί να χρησιμοποιηθεί για την επιβολή ΦΠΑ επί της ιδιωτικής χρήσης των καυσίμων. 
            
            
               
                  Σε αυτή τη βάση, το Ηνωμένο Βασίλειο όσον αφορά τη Βόρεια Ιρλανδία ζήτησε να του επιτραπεί να συνεχίσει την εφαρμογή της παρέκκλισης από την 1η Ιανουαρίου 2021. Η παρέκκλιση θα πρέπει να περιοριστεί χρονικά έως τις 31 Δεκεμβρίου 2023, ώστε να μπορεί εκτιμηθεί εάν το κατ’ αποκοπή καθεστώς εξακολουθεί να απηχεί, κατά τρόπο ορθό, τη συνολική κατανομή μεταξύ επιχειρηματικής και ιδιωτικής χρήσης.
               
            
            
               •Συνέπεια με τις ισχύουσες διατάξεις στον τομέα πολιτικής
            
            
               Το άρθρο 176 της οδηγίας ΦΠΑ ορίζει ότι το Συμβούλιο καθορίζει τις δαπάνες οι οποίες δεν παρέχουν δικαίωμα έκπτωσης του ΦΠΑ. Έως τότε, επιτρέπεται στα κράτη μέλη να διατηρήσουν τις εξαιρέσεις που εφαρμόζονταν την 1η Ιανουαρίου 1979. Συνεπώς, υπάρχουν ορισμένες διατάξεις «αναστολής» που περιορίζουν το δικαίωμα έκπτωσης του ΦΠΑ όσον αφορά τα επιβατικά αυτοκίνητα. 
            
            
               
                  Κατά παρέκκλιση από προηγούμενες πρωτοβουλίες για τη θέσπιση κανόνων σχετικά με τις κατηγορίες δαπανών που μπορεί να υπόκεινται σε περιορισμό όσον αφορά το δικαίωμα έκπτωσης
                     8
                  , αυτή η παρέκκλιση είναι σκόπιμη εν αναμονή της εναρμόνισης των εν λόγω κανόνων σε επίπεδο ΕΕ.
               
            
         
         
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               
                  Άρθρο 395 της οδηγίας ΦΠΑ.
               
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               
                  Λαμβανομένης υπόψη της διάταξης της οδηγίας ΦΠΑ στην οποία βασίζεται, η πρόταση εμπίπτει στην αποκλειστική αρμοδιότητα της Ένωσης. Ως εκ τούτου, δεν εφαρμόζεται η αρχή της επικουρικότητας.
               
            
            
               •Αναλογικότητα
            
            
               
                  Η απόφαση αφορά άδεια που χορηγείται στο Ηνωμένο Βασίλειο όσον αφορά τη Βόρεια Ιρλανδία κατόπιν αιτήματός του και ουδόλως συνιστά υποχρέωση.
               
               
                  Δεδομένου του περιορισμένου πεδίου εφαρμογής της παρέκκλισης, το ειδικό μέτρο είναι ανάλογο προς τον επιδιωκόμενο στόχο, δηλαδή την απλούστευση της διαδικασίας είσπραξης του ΦΠΑ. Δεν υπερβαίνει ό,τι είναι αναγκαίο ώστε να απλουστευθεί η είσπραξη του ΦΠΑ στον συγκεκριμένο τομέα.
               
               
                  Το σύστημα παραμένει προαιρετικό για τους υποκείμενους στον φόρο.
               
            
            
               •Επιλογή του νομικού μέσου
            
            
               
                  Βάσει του άρθρου 395 της οδηγίας ΦΠΑ, παρέκκλιση από τους κοινούς κανόνες ΦΠΑ είναι δυνατή μόνο με έγκριση του Συμβουλίου, το οποίο αποφασίζει ομόφωνα κατόπιν πρότασης της Επιτροπής. Εξάλλου, η απόφαση του Συμβουλίου αποτελεί το πλέον ενδεδειγμένο μέσο, δεδομένου ότι μπορεί να απευθύνεται σε μεμονωμένα κράτη μέλη.
               
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Διαβουλεύσεις με τα ενδιαφερόμενα μέρη
            
            
               
                  Η παρούσα πρόταση βασίζεται σε αίτημα που υπέβαλε το Ηνωμένο Βασίλειο σε σχέση με τη Βόρεια Ιρλανδία και αφορά αποκλειστικά το εν λόγω έδαφος.
               
            
            
               •Συλλογή και χρήση εμπειρογνωσίας
            
            
               
                  Δεν υπήρξε ανάγκη προσφυγής σε εξωτερικούς εμπειρογνώμονες.
               
            
            
               •Εκτίμηση επιπτώσεων
            
            
               
                  Η προτεινόμενη απόφαση αποσκοπεί στην απλούστευση της είσπραξης του ΦΠΑ όσον αφορά τις δαπάνες καυσίμων για τα εταιρικά αυτοκίνητα που χρησιμοποιούνται εν μέρει για μη επαγγελματικούς σκοπούς και, συνεπώς, έχει δυνητικά θετικό αντίκτυπο.
               
               
                  Για τους υποκείμενους στον φόρο οι οποίοι θα επιλέξουν να χρησιμοποιήσουν το εν λόγω σύστημα, μειώνει τον διοικητικό φόρτο και το κόστος συμμόρφωσης με την κατάργηση της ανάγκης να τηρούν λεπτομερή στοιχεία σχετικά με τα διανυθέντα χιλιόμετρα για κάθε εταιρικό αυτοκίνητο για τους σκοπούς του ΦΠΑ. Οι εν λόγω απαιτήσεις τήρησης στοιχείων ενδέχεται να είναι χρονοβόρες και συχνά συνεπάγονται σημαντικό διοικητικό φόρτο για σχετικά μικρά ποσά φόρου. Η μέθοδος απλούστευσης μειώνει επίσης τον φόρτο για τις φορολογικές αρχές που, διαφορετικά, θα όφειλαν να ελέγχουν πολυάριθμες μεμονωμένες περιπτώσεις.
               
               
                  Ωστόσο, λόγω του περιορισμένου πεδίου εφαρμογής της παρέκκλισης και της περιορισμένης χρονικής εφαρμογής της, οι επιπτώσεις θα είναι ούτως ή άλλως περιορισμένες.
               
            
         
         
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               Η πρόταση δεν έχει αρνητικές επιπτώσεις στον ενωσιακό προϋπολογισμό.
            
            
               Στο πλαίσιο αυτό, υπενθυμίζεται ότι, σύμφωνα με το άρθρο 8 δεύτερο εδάφιο του πρωτοκόλλου, τα έσοδα που προκύπτουν από φορολογητέες συναλλαγές στη Βόρεια Ιρλανδία δεν αποδίδονται στην Ένωση. 
            
            
               5.ΛΟΙΠΑ ΣΤΟΙΧΕΙΑ
            
            
               
                  Η πρόταση περιλαμβάνει ρήτρα λήξης ισχύος· η ισχύς της παρέκκλισης λήγει αυτόματα στις 31 Δεκεμβρίου 2023.
               
            
            
               2021/0030 (NLE)
            
            
               Πρόταση
            
            
               EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               με την οποία επιτρέπεται στο Ηνωμένο Βασίλειο όσον αφορά τη Βόρεια Ιρλανδία να εφαρμόσει ειδικό μέτρο παρέκκλισης από τα άρθρα 16 και 168 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, 
            
            
               Έχοντας υπόψη την οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας
                  9
               , και ιδίως το άρθρο 395 παράγραφος 1 πρώτο εδάφιο,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Το Ηνωμένο Βασίλειο αποχώρησε από την Ευρωπαϊκή Ένωση στις 31 Ιανουαρίου 2020 βάσει της συμφωνίας για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας (στο εξής: συμφωνία αποχώρησης). Ως εκ τούτου, η νομοθεσία της Ένωσης για τον φόρο προστιθέμενης αξίας (στο εξής: ΦΠΑ) δεν εφαρμόζεται πλέον ως προς το Ηνωμένο Βασίλειο και εντός αυτού.
            
            
               (2)Ωστόσο, σύμφωνα με το άρθρο 8 του πρωτοκόλλου για τις Ιρλανδία/Βόρεια Ιρλανδία (στο εξής: πρωτόκολλο), το οποίο αποτελεί αναπόσπαστο μέρος της συμφωνίας αποχώρησης, η νομοθεσία της Ένωσης για τον ΦΠΑ εξακολουθεί να εφαρμόζεται στη Βόρεια Ιρλανδία
                  10
                όσον αφορά τα εμπορεύματα.
            
            
               (3)Ως εκ τούτου, τα υποκείμενα στον φόρο πρόσωπα και ορισμένα μη υποκείμενα στον φόρο νομικά πρόσωπα στο Ηνωμένο Βασίλειο εξακολουθούν να υπόκεινται στη νομοθεσία της Ένωσης για τον ΦΠΑ όσον αφορά συναλλαγές αγαθών εντός της Βόρειας Ιρλανδίας.
            
            
               (4)Στο άρθρο 168 της οδηγίας 2006/112/ΕΚ προβλέπεται ότι ο υποκείμενος στον φόρο έχει δικαίωμα έκπτωσης του ΦΠΑ που επιβάλλεται σε αγορές που πραγματοποιούνται για τις ανάγκες των φορολογούμενων πράξεών του. Ωστόσο, σύμφωνα με το άρθρο 16 της εν λόγω οδηγίας εξομοιώνεται με παράδοση αγαθών εξ επαχθούς αιτίας η ανάληψη από τον υποκείμενο στον φόρο αγαθού της επιχείρησής του, προκειμένου να το χρησιμοποιήσει για ίδιες ανάγκες ή για ανάγκες του προσωπικού του, όταν το αγαθό αυτό ή τα συστατικά του στοιχεία δημιούργησαν δικαίωμα ολικής ή μερικής έκπτωσης από τον ΦΠΑ. Το σύστημα αυτό επιτρέπει την ανάκτηση του αρχικώς εκπεσθέντος ΦΠΑ όσον αφορά την ιδιωτική χρήση. 
            
            
               (5)Με την απόφαση 2006/659/ΕΚ του Συμβουλίου
                  11
                επιτράπηκε στο Ηνωμένο Βασίλειο να εφαρμόσει, έως τις 31 Δεκεμβρίου 2015, ειδικό μέτρο για τον καθορισμό σε κατ’ αποκοπή βάση του ποσοστού του μη εκπεστέου ΦΠΑ που αφορά τις δαπάνες για καύσιμα των επαγγελματικών αυτοκινήτων που δεν χρησιμοποιούνται αποκλειστικά για επαγγελματικούς σκοπούς (στο εξής: ειδικό μέτρο). Το ειδικό μέτρο, το οποίο είναι προαιρετικό για τους υποκείμενους στον φόρο, βασίζεται στο επίπεδο εκπομπών διοξειδίου του άνθρακα του αυτοκινήτου, δεδομένου ότι οι εκπομπές και η κατανάλωση καυσίμων έχουν σχέση αναλογίας μεταξύ τους και, επομένως, και με τις δαπάνες για καύσιμα.
            
            
               (6)Με την εκτελεστική απόφαση (ΕΕ) 2015/2109 του Συμβουλίου
                  12
                επιτράπηκε στο Ηνωμένο Βασίλειο να συνεχίσει να εφαρμόζει το ειδικό μέτρο έως τις 31 Δεκεμβρίου 2018. Με την εκτελεστική απόφαση (ΕΕ) 2018/1918 του Συμβουλίου
                  13
                χορηγήθηκε περαιτέρω παράταση, έως τις 31 Δεκεμβρίου 2020.
            
         
         
            
               (7)Με επιστολή που καταχωρίστηκε στην Επιτροπή στις 27 Νοεμβρίου 2020, το Ηνωμένο Βασίλειο όσον αφορά τη Βόρεια Ιρλανδία ζήτησε την άδεια να συνεχίσει να εφαρμόζει το ειδικό μέτρο από την 1η Ιανουαρίου 2021. Το αίτημα περιλάμβανε επεξήγηση σχετικά με τη λειτουργία του ειδικού μέτρου. 
            
            
               (8)Η Επιτροπή διαβίβασε το αίτημα που υπέβαλε το Ηνωμένο Βασίλειο στα κράτη μέλη με επιστολή της 10ης Δεκεμβρίου 2020. Με επιστολή της 11ης Δεκεμβρίου 2020, η Επιτροπή γνωστοποίησε στο Ηνωμένο Βασίλειο ότι διέθετε όλες τις απαραίτητες πληροφορίες για την εξέταση του αιτήματος.
            
            
               (9)Σύμφωνα με το Ηνωμένο Βασίλειο, το ειδικό μέτρο έχει παράσχει μια αποτελεσματική απλουστευμένη διαδικασία είσπραξης του ΦΠΑ όσον αφορά τις δαπάνες για καύσιμα των επαγγελματικών αυτοκινήτων που χρησιμοποιούνται εν μέρει για ιδιωτικούς σκοπούς, τόσο για τους υποκείμενους στον φόρο όσο και για τη φορολογική αρχή. Ως εκ τούτου, είναι σκόπιμο να επιτραπεί στο Ηνωμένο Βασίλειο όσον αφορά τη Βόρεια Ιρλανδία να συνεχίσει να εφαρμόζει το ειδικό μέτρο.
            
            
               (10)Η παρέκκλιση θα πρέπει να περιοριστεί χρονικά έως τις 31 Δεκεμβρίου 2023, δεδομένου ότι είναι αναγκαία η περιοδική εκ νέου εκτίμηση του κατά πόσον το κατ’ αποκοπή καθεστώς εξακολουθεί να απηχεί, κατά τρόπο ορθό, τη συνολική κατανομή μεταξύ επιχειρηματικής και ιδιωτικής χρήσης.
            
            
               (11)Σύμφωνα με το άρθρο 8 δεύτερο εδάφιο του πρωτοκόλλου, τα έσοδα που προκύπτουν από φορολογητέες συναλλαγές στη Βόρεια Ιρλανδία δεν αποδίδονται στην Ένωση. Ως εκ τούτου, το ειδικό μέτρο δεν θα έχει καμία επίπτωση στους ίδιους πόρους της Ένωσης που προέρχονται από τον ΦΠΑ,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Κατά παρέκκλιση από τα άρθρα 16 και 168 της οδηγίας 2006/112/ΕΚ, επιτρέπεται στο Ηνωμένο Βασίλειο όσον αφορά τη Βόρεια Ιρλανδία, έως τις 31 Δεκεμβρίου 2023, να καθορίζει σε κατ’ αποκοπή βάση το ποσοστό του ΦΠΑ που αφορά τις δαπάνες για καύσιμα των επαγγελματικών αυτοκινήτων που χρησιμοποιούνται για ιδιωτικούς σκοπούς.
            
            
               Άρθρο 2
            
            
               Το ποσοστό του φόρου που αναφέρεται στο άρθρο 1 εκφράζεται σε πάγια ποσά, τα οποία καθορίζονται με βάση το επίπεδο των εκπομπών διοξειδίου του άνθρακα του τύπου οχήματος, που αντιστοιχεί στην κατανάλωση καυσίμων. Το Ηνωμένο Βασίλειο όσον αφορά τη Βόρεια Ιρλανδία αναπροσαρμόζει τα εν λόγω πάγια ποσά ετησίως ανάλογα με τις αλλαγές του μέσου κόστους των καυσίμων. 
            
            
               Άρθρο 3
            
            
               Το σύστημα που δημιουργείται με βάση την παρούσα απόφαση είναι προαιρετικό για τους φορολογουμένους. 
            
            
               Άρθρο 4
            
            
               Η παρούσα απόφαση απευθύνεται στο Ηνωμένο Βασίλειο της Μεγάλης Βρετανίας και της Βόρειας Ιρλανδίας όσον αφορά τη Βόρεια Ιρλανδία.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        ΕΕ L 347 της 11.12.2006, σ. 1.
               
               
                  
                     (2)
                  
                        Συμφωνία του Συμβουλίου για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας (ΕΕ C 384 I της 12.11.2019, σ. 1).
               
               
                  
                     (3)
                  
                        ΕΕ C 384 I της 12.11.2019, σ. 92.
               
               
                  
                     (4)
                  
                        ΕΕ L 212 της 2.8.1986, σ. 35.
               
               
                  
                     (5)
                  
                        ΕΕ L 272 της 3.10.2006, σ. 15.
               
               
                  
                     (6)
                  
                        ΕΕ L 305 της 21.11.2015, σ. 49-50. 
               
               
                  
                     (7)
                  
                        ΕΕ L 311 της 7.12.2018, σ. 30-31.
               
               
                  
                     (8)
                  
                        COM (2004) 728 τελικό - Πρόταση οδηγίας του Συμβουλίου που τροποποιεί την οδηγία 77/388/ΕΟΚ με σκοπό την απλούστευση των υποχρεώσεων που απορρέουν από τον φόρο προστιθεμένης αξίας (ΕΕ C 24 της 29.1.2005, σ. 10), που αποσύρθηκε στις 21 Μαΐου 2014
                  
                  (ΕΕ C 153 της 21.5.2014, σ. 3). 
               
               
                  
                     (9)
                  
                        ΕΕ L 347 της 11.12.2006, σ. 1.
               
               
                  
                     (10)
                  
                        Με την επιφύλαξη της δημοκρατικής συγκατάθεσης, που αναφέρεται στο άρθρο 18 του πρωτοκόλλου, για τη συνέχιση της εφαρμογής του άρθρου 8 του πρωτοκόλλου.
               
               
                  
                     (11)
                  
                        Απόφαση 2006/659/ΕΚ του Συμβουλίου, της 25ης Σεπτεμβρίου 2006, που επιτρέπει στο Ηνωμένο Βασίλειο να εφαρμόσει ειδικό μέτρο παρέκκλισης από το άρθρο 5 παράγραφος 6 και το άρθρο 11A παράγραφος 1 στοιχείο β) της οδηγίας 77/388/ΕΟΚ περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών (ΕΕ L 272 της 3.10.2006, σ. 15).
               
               
                  
                     (12)
                  
                        Εκτελεστική απόφαση (ΕΕ) 2015/2109 του Συμβουλίου, της 17ης Νοεμβρίου 2015, με την οποία επιτρέπεται στο Ηνωμένο Βασίλειο να εφαρμόσει ειδικό μέτρο παρέκκλισης από το άρθρο 26 παράγραφος 1 στοιχείο α) και τα άρθρα 168 και 168α της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 305 της 21.11.2015, σ. 49). 
               
               
                  
                     (13)
                  
                        Εκτελεστική απόφαση (ΕΕ) 2018/1918 του Συμβουλίου, της 4ης Δεκεμβρίου 2018, με την οποία επιτρέπεται στο Ηνωμένο Βασίλειο να εφαρμόσει ειδικό μέτρο παρέκκλισης από τα άρθρα 16 και 168 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 311 της 7.12.2018, σ. 30).